Το Σάββατο, η Πανελλήνια Ομοσπονδία Αστυνομικών Υπαλλήλων (ΠΟΑΣΥ) απέστειλε επιστολή με αποδέκτες το υπουργείο Υγείας και αυτό του υπουργείου Προστασίας του Πολίτη, διαμαρτυρόμενη για την πρόβλεψη του νομοσχεδίου του υπουργείου Υγείας που τους θέλει ελεγκτές της εφαρμογής του αντικαπνιστικού νόμου.

Στην ίδια επιστολή, η ΠΟΑΣΥ κάλεσε την κυβέρνηση να επανεξετάσει την ρύθμιση «ώστε να διασφαλιστεί η μη αποδυνάμωση της κύριας αποστολής του Έλληνα Αστυνομικού, που δεν είναι άλλη από την πιστή εφαρμογή της νομοθεσίας για την αποτροπή και την καταστολή πάσης φύσεως εγκληματικών συμπεριφορών και την εμπέδωση του αισθήματος ασφαλείας των συμπολιτών μας».

Η απάντηση του υπουργού Υγείας, Βασίλη Κικίλια, ήρθε δύο ημέρες αργότερα, με τον ΣΚΑΪ και πλήθος ιστοσελίδων για θέματα της αστυνομίας να μεταφέρουν πληροφορίες για την πρόθεσή του να δίνει ποσοστά επί των προστίμων στους αστυνομικούς.

Συγκεκριμένα, κατά τις ίδιες πληροφορίες, το υπουργείο Υγείας αναμένεται να προχωρήσει σε νομοθετική ρύθμιση που θα προβλέπει πως το 20% του προστίμου θα το εισπράττουν οι ένστολοι. Μάλιστα, το δημοσίευμα του τηλεοπτικού σταθμού επικαλείται πληροφορίες σύμφωνα με τις οποίες αυτό συμβαίνει και σε άλλες χώρες της Ευρώπης.